-----------------------------------------------------------------------
  10. การควบคุมภายใน

  -----------------------------------------------------------------------

  ในการประชุมคณะกรรมการบริษัทฯ เมื่อวันที่ 14 พฤศจิกายน 2544
  โดยมีกรรมการตรวจสอบทั้งสามคนเข้าร่วมประชุมด้วย คณะกรรมการบริษัทฯ
  ได้อนุมัติแบบประเมินที่ฝ่ายบริหารจัดทำ โดยเห็นว่าบริษัทฯ มีการควบคุมภายในที่เพียงพอ
  สามารถสรุปได้ดังนี้

  องค์กรและสภาพแวดล้อม

  คณะกรรมการบริษัทฯ
  ได้มีการควบคุมดูแลให้มีการกำหนดเป้าหมายการดำเนินธุรกิจที่ชัดเจนและสามารถวัดผลได้
  รวมทั้งพิจารณาถึงสิ่งจูงใจให้แก่พนักงานว่าเป็นไปอย่างสมเหตุสมผล บริษัทฯ
  ได้จัดให้มีการปรับโครงสร้างองค์กรเป็นระยะๆ
  เพื่อให้เหมาะสมกับสภาพธุรกิจที่เปลี่ยนแปลงไปและเกิดประสิทธิภาพสูงสุด
  ทั้งนี้ได้มีข้อกำหนดเกี่ยวกับจริยธรรมและห้ามฝ่ายบริหารและพนักงานปฏิบัติตนในลักษณะที่อาจก่อให้เกิดความขัดแย้งทางผลประโยชน์กับบริษัทฯ
  ในบางประการ มีการจัดทำระเบียบวิธีปฏิบัติงานเป็นลายลักษณ์อักษร และมีการตรวจสอบ
  ติดตามการปฏิบัติงานจริง ในธุรกรรมด้านการเงิน การจัดซื้อ
  และการบริหารทั่วไปรวมทั้งมีการกำหนดนโยบายและแผนการปฏิบัติงาน
  โดยคำนึงถึงความเป็นธรรมต่อลูกค้า เพื่อผลประโยชน์ระยะยาวของบริษัทฯ

  การบริหารความเสี่ยง

  บริษัทฯ มีการประเมินปัจจัยความเสี่ยงซึ่งอาจมีผลกระทบต่อการดำเนินธุรกิจของบริษัทฯ
  และกำลังดำเนินการพัฒนาให้มีการประเมินความเสี่ยงอย่างเป็นระบบ
  และได้จัดตั้งคณะกรรมการบริหารความเสี่ยง (Risk Management Committee)
  เพื่อทำการวิเคราะห์ถึงเหตุการณ์ที่ทำให้เกิดปัจจัยความเสี่ยง
  ทั้งนี้ได้มีการกำหนดมาตรการในการติดตามเหตุการณ์ที่เป็นสาเหตุของปัจจัยความเสี่ยง
  แต่อาจไม่สามารถครอบคลุมทุกปัจจัยความเสี่ยงได้ บริษัทฯ
  จะแจ้งเฉพาะผู้บริหารซึ่งมีหน้าที่รับผิดชอบ ให้ปฏิบัติตามมาตรการบริหารความเสี่ยงที่กำหนดไว้
  และบริษัทฯ มีการติดตามให้หน่วยงานต่างๆ ปฏิบัติตามมติคณะกรรมการบริหารความเสี่ยง

การควบคุมการปฏิบัติงานของฝ่ายบริหาร

  บริษัทฯ
  มีการกำหนดขอบเขตอำนาจหน้าที่และวงเงินอนุมัติของฝ่ายบริหารจนถึงระดับหัวหน้าหมวดอย่างชัดเจน
  และมีคู่มือเป็นลายลักษณ์อักษร ทั้งนี้ได้มีการแบ่งแยกอำนาจหน้าที่ความรับผิดชอบในงานด้านอนุมัติ
  บันทึกบัญชีและข้อมูลสารสนเทศ และดูแลจัดเก็บทรัพย์สิน โดยใช้ระบบ Balance and
  Checking บริษัทฯ มีการติดตามดูแลการดำเนินงานของบริษัทย่อยและบริษัทร่วมอย่างสม่ำเสมอ
  และมีแผนงานตรวจสอบประจำปี ให้การดำเนินงานของบริษัทฯ เป็นไปตามกฎหมายที่เกี่ยวข้อง

  ระบบสารสนเทศและการสื่อสารข้อมูล

  บริษัทฯ ได้จัดให้มีข้อมูลที่สำคัญต่างๆ เพื่อให้คณะกรรมการบริษัทฯ
  ใช้ประกอบการตัดสินใจอย่างเพียงพอ
  โดยจะมีการบันทึกและสรุปความเห็นของที่ประชุมไว้ในรายงานการประชุมของคณะกรรมการบริษัทฯ
  ทุกครั้ง มีการจัดเก็บเอกสารประกอบการบันทึกบัญชีไว้ครบถ้วนตามที่กฎหมายกำหนด
  ทั้งนี้คณะกรรมการตรวจสอบจะประชุมร่วมกับผู้สอบบัญชี
  เพื่อทบทวนนโยบายบัญชีตามหลักการที่รับรองโดยทั่วไปว่าเหมาะสมกับธุรกิจหรือไม่

  ระบบการติดตาม

  คณะกรรมการบริษัทฯ มีการประชุมประมาณปีละ 12 ครั้ง
  และผู้บริหารมีการประชุมอย่างสม่ำเสมอทุกเดือน
  เพื่อติดตามและพิจารณาผลการปฏิบัติงานของฝ่ายบริหารว่าเป็นไปตามเป้าหมายหรือไม่
  โดยคณะกรรมการบริษัทฯ
  หรือผู้บริหารจะมีมติให้ผู้ที่เกี่ยวข้องรับไปดำเนินการแก้ไขหากผลการดำเนินงานแตกต่างจากเป้าหมายนั้น
  รวมทั้งจัดให้มีการตรวจสอบการปฏิบัติตามระบบการควบคุมภายใน โดยคณะกรรมการตรวจสอบ
  ซึ่งมีการประชุมประมาณปีละ 9 ครั้ง
  และคณะกรรมการตรวจสอบจะรายงานผลการตรวจสอบต่อคณะกรรมการบริษัทฯ ทุกไตรมาส
  ทั้งนี้เมื่อมีเหตุการณ์ทุจริต การฝ่าฝืนกฎหมาย
  ต้องรายงานฝ่ายบริหารระดับสูงตามลำดับขั้นจนถึงประธานเจ้าหน้าที่บริหาร
  หากถึงขั้นรุนแรงต้องรายงานต่อคณะกรรมการบริษัทฯ

  ผู้สอบบัญชีของบริษัทฯ คือ นางสาวซูซาน เอี่ยมวณิชชา บริษัท สำนักงาน เอ เอ็ม ซี จำกัด
  ซึ่งเป็นผู้ตรวจสอบงบการเงินสำหรับรอบระยะเวลาตั้งแต่วันที่ 1 กรกฎาคม 2544 ถึงวันที่ 31
  ธันวาคม 2544 ผู้สอบบัญชีใช้วิธีสอบทานระบบการควบคุมภายในด้านบัญชีของบริษัทฯ
  เพื่อกำหนดแนวทางการตรวจสอบ ระยะเวลา และขอบเขตในการปฏิบัติงานด้วย
  สำหรับรอบระยะเวลาดังกล่าว ผู้สอบบัญชีไม่พบสาระสำคัญ เพื่อเสนอแนะให้บริษัทฯ
  ปรับปรุงระบบการควบคุมภายในแต่อย่างใด